Mibnija fuq ħames sulari, eżatt quddiem it-Teatru Manoel fi Triq it-Teatru l-Antik, il-Belt Valletta, din id-dar inbniet fl-1837 iżda kien fl-aħħar tliet snin li s-sidien tagħha iddeċiedew li jibdluha f’lukanda żgħira biex taqdi klijenti distinti li jippreferu lukandi żgħar u lussużi. Għalkemm għadha ma ġietx inawgurata uffiċjalment, diġa bdiet tilqa’ n-nies. Id-dar għandha storja għaliex ilha tintiret minn ġenerazzjoni għal oħra fl-istess familja. Kienet inxtrat minn Vincenzo Formosa mir-Rabat Għawdex. Disa’ snin wara, Vincenzo żżewweġ lil Ursola Galea u kellhom żewġt itfal, Giovanna u Rosaria. Giovanna żżewwġet lil negozjant tal-inbejjed u spirti, Fortunato Ellul fl-1890. Wara li mietet Giovanna, Fortunato żżewweġ lil oħtha, Rosaria. Għalhekk din id-dar baqgħet għand il-familja Ellul u llum wirtuha l-aħwa Matthew u Andrew Ellul. Għal sitt snin din id-dar kienet mitluqa sakemm l-aħwa Ellul iddeċidew li jikkonvertuha f”boutique hotel’. ‘Boutique hotel’ hi differenti minn lukandi oħra minħabba li jrid ikollha karatteristiċi partikolari. Dawn jikkonsistu f’li jkunu lukandi żgħar, bi ftit kmamar li jkollhom ċertu lussu u ħafna drabi kull kamra tkun differenti minn kmamar oħra. L-aħwa Ellul spjegaw li l-ikbar sfida kienet ir-restawr tad-dar biex iħallu l-karatteristika antika tagħha. L-ippjanar u d-disinn biex id-dar tinbidel f”boutique hotel’ ħa madwar sena waqt li x-xogħol dam madwar sentejn oħra. L-aħwa Ellul qalu li għalkemm investiment f”boutique hotel’ idum ma jrendi u forsi kien jiġbru flushom qabel kieku biddlu d-dar f’uffiċini, huma riedu li d-dar tal-familja tibqa’ titgawda fil-karaterristċi tagħha u jemmnu bis-sħiħ fil-potenzjal ta’ investiment bħal dan fil-kapitali biex jiġbed it-turisti. Sal-lum il-‘Boutique Hotels’ f’Malta għadhom jingħaddu fuq il-ponot tas-swaba ta’ par idejn iżda din in-niċċa speċjalizzata tat-turiżmu tidher li bdiet tattira interess ġdid. Fil-fatt bejn l-2010 u din is-sena, l-Awtorità Maltija għat-Turiżmu rċeviet 34 applikazzjoni għal ‘guest house’ u ’boutique hotels’ f’10 lokalitajiet inkluż disa fil-Kottonera, 16 fil-Belt Valletta, l-Imdina, ir-Rabat, in-Naxxar, f’tas-Sliema u San Giljan. Minbarra ’boutique hotels’, is-settur tal-akkomodazzjoni qed juri interess ukoll fis-sejħa għall-interess li l-Awtorità tat-Turiżmu ħarġet għar-restawr ta’ palazzini storiċi. L-MTA għandha quddiemha tmien proposti għal din l-inizjattiva.